
A karbon ársokk hatásának vizsgálata a magyar bankrendszerre

A klímaváltozás korunk egyik legjelentősebb globális kihívása, amely a 2015-ös Párizsi Megállapodás céljaival összhangban a gazdaság klímasemlegesség felé történő átalakítását sürgeti. Ennek részeként a pénzügyi rendszer zöldítése alapvető gazdaságpolitikai eszközzé vált, amely új kihívásokat teremt a központi bankok, felügyeleti szervek és a piaci szereplők számára. Az éghajlati kockázatokra reagáló szakpolitikai intézkedések, például a szén-dioxid-adók, a bankszektoron keresztül a reálgazdaságra is kedvezőtlen hatással lehetnek, alultőkésítettséget eredményezve, amely akadályozhatja a gazdasági növekedést.
A kutatás bemutatja a jelenlegi szabályozásokat és módszertanokat, valamint összegzi a releváns kutatási eredményeket. Külön hangsúlyt kapnak a klímakockázatok típusai és mérési módszerei, továbbá a karbonárazási mechanizmusok és osztályozási elvek. Az elemzés során a bankok ágazati kitettségét vizsgáljuk NACE és CPRS szektorok szerint, és a BKI indexek alapján értékeljük a bankszektor klímakockázatokkal szembeni érzékenységét.
A kutatás négy különböző szén-dioxid-adó mérték hatásait elemzi a magyar bankszektorra, különös tekintettel a vállalati likviditásra, inszolvencia kockázatára és fizetőképességére. Emellett az ágazati szektorok érzékenységét is értékeljük az adó mértéke alapján. Az eredmények szerint az alacsony forgóeszköz-állománnyal rendelkező iparágak különösen nagy veszteségeket szenvedhetnek el az adó emelkedése miatt.
A magyar bankrendszerre vonatkozó elemzések azt mutatják, hogy a hitelportfóliók viszonylag alacsony kitettséggel rendelkeznek a szén-dioxid-intenzív iparágakban, így a bankok klímakockázati hálón való elhelyezkedése a közép-alsó kategóriába esik. A kutatás újdonsága a hazai bankszektor karbonkockázatainak számszerűsítése, amely előrejelzést nyújt a karbonadó bevezetésével járó vállalati és banki kockázatokra, kiemelve a zöld gazdaságra való átállás során felmerülő kockázatokat és veszteségeket.



